กสิกรเพิ่มทุนกองWHAPFขายปลายปี
บลจ.กสิกรไทยเพิ่มทุนกองทุน WHAPF 1,850ล้านบาท ปลายปีนี้
18 ส.ค. 2554

บลจ.กสิกรไทยเพิ่มทุนกองทุน WHAPF 1,850ล้านบาท ปลายปีนี้ 
ลงทุนคลังสินค้า 4 โครงการหนุนผลตอบแทนเพิ่ม
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย ได้รับบริหารกองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) มูลค่า 1,283 ล้านบาท แทน บลจ.เอ็มเอฟซี โดยกองทุนลงทุนในอาคารคลังสินค้าและอาคารโรงงาน 2 โครงการ รวม 39,809 ตารางเมตร
ทั้งนี้ ล่าสุดผู้ถือหน่วยลงทุนอนุมัติให้เพิ่มทุนกองทุนอีกประมาณ 1,850 ล้านบาท เพื่อลงทุนเพิ่มในอาคารคลังสินค้า 3 โครงการและอาคารโรงงาน 1 โครงการ ซึ่งเป็นสิทธิการเช่าและกรรมสิทธิ์โดยสมบูรณ์จากบริษัท ดับบลิวเอชเอ อะไลแอนซ์ และบริษัท ดับบลิวเอชเอ คอร์ปอเรชั่น รวมพื้นที่ให้เช่า 107,277 ตารางเมตร ที่ดินรวม123 ไร่ 3 งาน 86.7 ตารางวา
นายพัชร กล่าวว่า การเพิ่มทุนกองทุนอยู่ระหว่างเสนอแก้ไขโครงการกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งคาดว่าจะเสนอขายได้ในไตรมาส 4 ปีนี้
สำหรับ 4 โครงการที่ลงทุนเป็นทรัพย์สินที่มีศักยภาพในการสร้างรายได้จากค่าเช่า ทำเลที่ตั้งเป็นจุดยุทธศาสตร์ของการขนส่งสินค้า ทั้งถนนบางนาตราด กม.20 นิคมอุตสาหกรรมบางปะอินและเขตปลอดอากรในนิคมอมตะซิตี้ ระยอง